梅林分韵賦詩得下字
作者：施晉卿
朝代：宋

paragraphs: 郊原宿雨餘，雪重雲垂野。
春信初動摇，欲往豈無駕。
使君早著鞭，問路逢耕者。
深尋烟雨村，共作詩酒社。
庭荒六老樹，氣象自儼雅。
一笑呼酒來，大盆注老瓦。
最後看枯株，何意當大厦。
夭矯待風雲，有年天寶假。
須知羹鼎調，嘉寶係用舍。
我欲壽使君，罇罍更傾瀉。
明朝得楚騷，健甚無屈賈。
君今有錫環，詔落九天下。
蜀江雪浪來，棹趁船人把。
留滯以諸生，斯文要陶冶。
惟應郢中歌，倡絕和自寡。
更聞督熊兒，夜賦燭餘灺。
它年看無雙，聲譽出江夏。
却笑昌黎公，阿買字能寫。